CELEX: 32019D0435
Language: el
Date: 2019-03-12 00:00:00
Title: Απόφαση (ΕΕ) 2019/435 της Επιτροπής, της 12ης Μαρτίου 2019, σχετικά με την προτεινόμενη πρωτοβουλία πολιτών με τίτλο «Housing for All» («Στέγη για όλους») [κοινοποιηθείσα υπό τον αριθμό C(2019) 2004]

19.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 75/105
               
            
         ΑΠΟΦΑΣΗ (ΕΕ) 2019/435 ΤΗΣ ΕΠΙΤΡΟΠΗΣ
         της 12ης Μαρτίου 2019
         σχετικά με την προτεινόμενη πρωτοβουλία πολιτών με τίτλο «Housing for All» («Στέγη για όλους»)
         
            
               [κοινοποιηθείσα υπό τον αριθμό C(2019) 2004]
            
         
         (Το κείμενο στη γερμανική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «Housing for All» («Στέγη για όλους») αναφέρεται στα εξής: «Σκοπός της παρούσας Ευρωπαϊκής Πρωτοβουλίας Πολιτών είναι να δημιουργηθούν καλύτερες νομικές και οικονομικές συνθήκες για τη διευκόλυνση της πρόσβασης κάθε ανθρώπου στην Ευρώπη σε στέγαση.»
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αφορούν τα εξής: «Καλούμε την ΕΕ να αναλάβει δράση για να διευκολύνει την πρόσβαση κάθε ανθρώπου στην Ευρώπη σε στέγαση. Αυτό περιλαμβάνει τη διευκόλυνση της πρόσβασης όλων σε κοινωνική και οικονομικά προσιτή στέγαση, τη μη εφαρμογή των κριτηρίων του Μάαστριχτ στις δημόσιες επενδύσεις σε κοινωνικές και οικονομικά προσιτές κατοικίες, την καλύτερη πρόσβαση των κατασκευαστών μη κερδοσκοπικών και βιώσιμων κατοικιών σε χρηματοδότηση της ΕΕ, κοινωνικούς κανόνες με βάση τον ανταγωνισμό για τα βραχυπρόθεσμα μισθώματα, καθώς και την κατάρτιση στατιστικών για τις ανάγκες στέγασης στην Ευρώπη.»
                  
               
                     (3)
                  
                  
                     Στο παράρτημα της προτεινόμενης πρωτοβουλίας πολιτών αναφέρεται συγκεκριμένα μια σειρά στόχων που θα πρέπει να επιδιωχθούν με νομικές πράξεις της Ένωσης για την εφαρμογή των Συνθηκών, και συγκεκριμένα:
                     
                                 —
                              
                              
                                 «Βελτίωση της πρόσβασης σε επιδοτούμενες κατοικίες στην Ευρωπαϊκή Ένωση»,
                              
                           
                                 —
                              
                              
                                 «Μη συνυπολογισμός των δημόσιων επενδύσεων για οικονομικά προσιτές κατοικίες στα κριτήρια του Μάαστριχτ για το έλλειμμα»,
                              
                           
                                 —
                              
                              
                                 «Διευκόλυνση της πρόσβασης των παρόχων μη κερδοσκοπικής και δημόσιας στέγασης σε χρηματοδοτικούς πόρους από τα ευρωπαϊκά ταμεία»,
                              
                           
                                 —
                              
                              
                                 «Θέσπιση εναρμονισμένου κανονιστικού πλαισίου σε ευρωπαϊκό επίπεδο για τη βραχυπρόθεσμη μίσθωση ιδιωτικών κατοικιών, μαζί με επαρκή προσφορά οικονομικά προσιτών κατοικιών»,
                              
                           
                                 —
                              
                              
                                 «Συμπερίληψη τυποποιημένων δεδομένων σχετικά με τη στεγαστική κατάσταση στην Ευρώπη στο ευρωπαϊκό στατιστικό πρόγραμμα».
                              
                           
               
                     (4)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.
                  
               
                     (5)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (6)
                  
                  
                     Η Επιτροπή έχει την εξουσία να υποβάλλει προτάσεις για νομικές πράξεις της Ένωσης με σκοπό την εφαρμογή των Συνθηκών στα ακόλουθα θέματα:
                     
                                 —
                              
                              
                                 για τον συντονισμό των νομοθετικών, κανονιστικών και διοικητικών διατάξεων των κρατών μελών που αφορούν την ανάληψη και την άσκηση μη μισθωτών δραστηριοτήτων βάσει του άρθρου 53 παράγραφος 1 και του άρθρου 62 της ΣΛΕΕ,
                              
                           
                                 —
                              
                              
                                 για τις διατάξεις για την εναρμόνιση των νομοθεσιών περί των φόρων κύκλου εργασιών, των ειδικών φόρων καταναλώσεως και των λοιπών εμμέσων φόρων, στον βαθμό που η εναρμόνιση αυτή είναι αναγκαία για να εξασφαλισθεί η εγκαθίδρυση και η λειτουργία της εσωτερικής αγοράς και να αποφευχθούν οι στρεβλώσεις του ανταγωνισμού, βάσει του άρθρου 113 της ΣΛΕΕ,
                              
                           
                                 —
                              
                              
                                 για την προσέγγιση των νομοθετικών, κανονιστικών και διοικητικών διατάξεων των κρατών μελών που έχουν ως αντικείμενο την εγκαθίδρυση και τη λειτουργία της εσωτερικής αγοράς, βάσει του άρθρου 114 της ΣΛΕΕ,
                              
                           
                                 —
                              
                              
                                 για την προσέγγιση των νομοθετικών, κανονιστικών και διοικητικών διατάξεων των κρατών μελών, οι οποίες έχουν άμεση επίπτωση στην εγκαθίδρυση ή τη λειτουργία της εσωτερικής αγοράς, βάσει του άρθρου 115 της ΣΛΕΕ,
                              
                           
                                 —
                              
                              
                                 για περαιτέρω διατάξεις που αποσκοπούν στην αποφυγή των υπερβολικών δημοσιονομικών ελλειμμάτων όπως προβλέπονται στο Πρωτόκολλο για τη διαδικασία του υπερβολικού ελλείμματος, που προσαρτάται στις Συνθήκες, βάσει του άρθρου 126 παράγραφος 14 της ΣΛΕΕ,
                              
                           
                                 —
                              
                              
                                 για τη θέσπιση εκτελεστικών κανονισμών σχετικά με το Ευρωπαϊκό Κοινωνικό Ταμείο, βάσει του άρθρου 164 της ΣΛΕΕ,
                              
                           
                                 —
                              
                              
                                 στον τομέα των ειδικών δράσεων εκτός των διαρθρωτικών ταμείων και προκειμένου να προαχθεί η αρμονική ανάπτυξη του συνόλου της Ένωσης, την ανάπτυξη και την επιδίωξη δράσεων με σκοπό την ενίσχυση της οικονομικής, κοινωνικής και εδαφικής της συνοχής, όπως προβλέπεται στο άρθρο 174 της ΣΛΕΕ, βάσει του άρθρου 175 παράγραφος 3 της ΣΛΕΕ,
                              
                           
                                 —
                              
                              
                                 για διατάξεις που αποσκοπούν στον ορισμό των καθηκόντων, των πρωταρχικών στόχων και της οργάνωσης των διαρθρωτικών ταμείων, γεγονός που μπορεί να επιφέρει συνένωση των Ταμείων, βάσει του άρθρου 177 της ΣΛΕΕ,
                              
                           
                                 —
                              
                              
                                 για την έκδοση εκτελεστικών κανονισμών σχετικά με το Ευρωπαϊκό Ταμείο Περιφερειακής Ανάπτυξης, βάσει του άρθρου 178 της ΣΛΕΕ,
                              
                           
                                 —
                              
                              
                                 για μέτρα για την εκπόνηση στατιστικών εφόσον τούτο απαιτείται για την εκτέλεση των δραστηριοτήτων της Ένωσης, βάσει του άρθρου 338 της ΣΛΕΕ.
                              
                           
               
                     (7)
                  
                  
                     Για τους λόγους αυτούς, η πρόταση πρωτοβουλίας πολιτών, καθόσον αποσκοπεί σε προτάσεις της Επιτροπής για νομικές πράξεις της Ένωσης για την εφαρμογή των Συνθηκών, όπως αναφέρονται στα εδάφια 2-5 της αιτιολογικής σκέψης 3, δεν ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης προς εφαρμογή των Συνθηκών σύμφωνα με το άρθρο 4 παράγραφος 2 στοιχείο β) του κανονισμού (ΕΕ) αριθ. 211/2011.
                  
               
                     (8)
                  
                  
                     Αντίθετα, οι νομικές πράξεις για την εφαρμογή των διατάξεων στον τομέα των δημόσιων επιχειρήσεων και των επιχειρήσεων στις οποίες τα κράτη μέλη χορηγούν ειδικά ή αποκλειστικά δικαιώματα, καθώς και των επιχειρήσεων που είναι επιφορτισμένες με τη διαχείριση υπηρεσιών γενικού οικονομικού συμφέροντος ή που έχουν χαρακτήρα δημοσιονομικού μονοπωλίου, βάσει του άρθρου 106 παράγραφος 3 της ΣΛΕΕ, δεν εκδίδονται μετά από πρόταση της Επιτροπής, όπως απαιτείται από το άρθρο 4 παράγραφος 2 στοιχείο β) του κανονισμού (ΕΕ) αριθ. 211/2011, αλλά από την Επιτροπή.
                  
               
                     (9)
                  
                  
                     Ωστόσο, σε περίπτωση που η προτεινόμενη πρωτοβουλία πολιτών υποβληθεί σε αυτήν σύμφωνα με το άρθρο 9 του κανονισμού (ΕΕ) αριθ. 211/2011 η Επιτροπή αναλαμβάνει να εκτιμήσει επίσης την ανάγκη θέσπισης ή τροποποίησης νομικών πράξεων βάσει του άρθρου 106 παράγραφος 3 της ΣΛΕΕ, λαμβάνοντας υπόψη τη συνάφειά τους με το αντικείμενο της εν λόγω πρωτοβουλίας.
                  
               
                     (10)
                  
                  
                     Επιπλέον, η επιτροπή πολιτών έχει συγκροτηθεί και τα πρόσωπα επικοινωνίας έχουν ορισθεί σύμφωνα με το άρθρο 3 παράγραφος 2 του κανονισμού (ΕΕ) αριθ. 211/2011 και η προτεινόμενη πρωτοβουλία πολιτών δεν είναι κατάφωρα καταχρηστική, επιπόλαια ή κακόβουλη και δεν αντίκειται προφανώς στις αξίες της Ένωσης όπως ορίζονται στο άρθρο 2 της ΣΕΕ.
                  
               
                     (11)
                  
                  
                     Η προτεινόμενη πρωτοβουλία πολιτών με τίτλο «Housing for All» θα πρέπει επομένως να καταχωριστεί. Οι δηλώσεις υποστήριξης της εν λόγω προτεινόμενης πρωτοβουλίας πολιτών θα πρέπει να συγκεντρωθούν με βάση την παραδοχή που ορίζεται στις αιτιολογικές σκέψεις 6 έως 9.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η προτεινόμενη πρωτοβουλία πολιτών με τίτλο «Housing for All» καταχωρίζεται.
            
            
               2.   Οι δηλώσεις υποστήριξης της εν λόγω προτεινόμενης πρωτοβουλίας πολιτών μπορούν να συγκεντρώνονται με βάση την παραδοχή που ορίζεται στις αιτιολογικές σκέψεις 6 έως 9.
            
         
         
            Άρθρο 2
            Η παρούσα απόφαση αρχίζει να ισχύει στις 18 Μαρτίου 2019.
         
         
            Άρθρο 3
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Housing for All», τους οποίους εκπροσωπούν η κ. Karin ZAUNER και ο κ. Santiago MAS DE XAXAS FAUS, που ενεργούν ως πρόσωπα επικοινωνίας.
         
         
            Στρασβούργο, 12 Μαρτίου 2019.
            
               
                  Για την Επιτροπή
               
               Frans TIMMERMANS
               
                  Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.